Tožba, vložena 21. junija 2022 – PT/Komisija
(Zadeva T-367/22)
Jezik postopka: francoščina
Stranki
Tožeča stranka: PT (zastopnik: S. Orlandi, odvetnik)
Tožena stranka: Evropska komisija
Predlog
Tožeča stranka Splošnemu sodišču predlaga, naj:
odločbo z dne 4. oktobra 2021, s katero je organ, pooblaščen za sklepanje pogodb, izračunal in izplačal pravico do starostne pokojnine tožeče stranke, razglasi za nično, ker ji niso bile povrnjene pravice do pokojnine, prenesene v pokojninski sistem institucij Evropske unije, ki ne vplivajo na njeno pokojnino;
Evropski komisiji naloži plačilo stroškov.
Tožbeni razlogi in bistvene trditve
Tožeča stranka v utemeljitev tožbe navaja tri tožbene razloge.
Prvi tožbeni razlog: ugovor nezakonitosti člena 77, četrti odstavek, Kadrovskih predpisov za uradnike Evropske (v nadaljevanju: Kadrovski predpisi). Tožeča stranka trdi, da ta določba ne določa povračila prenesenih pokojninskih pravic, kadar te pravice niso bile upoštevane pri izračunu zneska pokojnine, ki jo je treba izplačati.
Drugi tožbeni razlog: nezakonitost splošnih določb za izvajanje členov 11 in 12 Priloge VIII h Kadrovskim predpisom v zvezi s prenosom pokojninskih pravic. Po mnenju tožeče stranke te določbe ne določajo vračila prenesenih pravic, ki so privedle do „bonusa“ v pokojninskem sistemu institucij Evropske unije, kadar ta „bonus“ ne povzroči povečanja zneska izplačane pokojnine.
Tretji tožbeni razlog: neupravičena obogatitev. Tožeča stranka trdi, da neobstoj pravne podlage, ki bi omogočala povrnitev prenesenih pokojninskih pravic, ki nimajo učinka, kadar se uporabi mehanizem življenjskega minimuma iz člena 77, četrti odstavek, Kadrovskih predpisov, dejansko pomeni neupravičeno obogatitev Evropske unije.
____________